Document ID: 32010Q0423(01)

Reference:
23.4.2010
ET
Euroopa Liidu Teataja
L 103/1
EUROOPA LIIDU KONTROLLIKOJA KODUKORD
SISUKORD
I JAOTIS –   KONTROLLIKOJA KORRALDUS
I PEATÜKK:
KONTROLLIKODA
Artikkel 1
Kollegiaalsuse põhimõte
1. JAGU:
LIIKMED
Artikkel 2
Ametiaja algus
Artikkel 3
Liikmete kohustused ja ülesannete täitmine
Artikkel 4
Ametist tagandamine ja õiguse kaotamine pensionile või muudele seda asendavatele soodustustele
Artikkel 5
Liikmete järjestus
Artikkel 6
Liikme ajutine asendamine
2. JAGU:
PRESIDENT
Artikkel 7
Presidendi valimine
Artikkel 8
Presidendi ajutine asendamine
Artikkel 9
Presidendi ülesanded
3. JAGU:
ALLÜKSUSED JA KOMISJONID
Artikkel 10
Allüksused
Artikkel 11
Allüksuste kohustused
Artikkel 12
Komisjonid
4. JAGU:
PEASEKRETÄR
Artikkel 13
Kontrollikoja peasekretär
II PEATÜKK:
KONTROLLIKOJA ÜLESANNETE TÄITMINE
Artikkel 14
Volitamine
Artikkel 15
Eelarvevahendite käsutaja õigused
Artikkel 16
Kontrollikoja organisatsiooni ülesehitus
II JAOTIS –   KONTROLLIKOJA TÖÖKORRALDUS
I PEATÜKK:
KONTROLLIKOJA JA ALLÜKSUSTE ISTUNGID
1. JAGU:
KONTROLLIKODA
Artikkel 17
Istungite ajakava planeerimine
Artikkel 18
Päevakorra kinnitamine
Artikkel 19
Otsustusprotsess
Artikkel 20
Istungite juhatamine
Artikkel 21
Kvoorum
Artikkel 22
Istungite avalikkus
Artikkel 23
Istungite protokollimine
2. JAGU:
ALLÜKSUSED
Artikkel 24
Allüksuste koosolekud
II PEATÜKK:
KONTROLLIKOJA, ALLÜKSUSTE JA KOMISJONIDE OTSUSED
Artikkel 25
Kontrollikoja otsused
Artikkel 26
Allüksuste otsused
Artikkel 27
Komisjonide otsused
Artikkel 28
Keeled ja autentsus
Artikkel 29
Edastamine ja avaldamine
III PEATÜKK:
AUDITID NING ARUANNETE, ARVAMUSTE, TÄHELEPANEKUTE JA KINNITAVATE AVALDUSTE ETTEVALMISTAMINE
Artikkel 30
Auditeerimine
Artikkel 31
Raportöör
III JAOTIS –   ÜLD- JA LÕPPSÄTTED
Artikkel 32
Murdarvudena esitatud arvud
Artikkel 33
Soospetsiifilised väljendid
Artikkel 34
Rakenduseeskirjad
Artikkel 35
Juurdepääs dokumentidele
Artikkel 36
Jõustumine
Artikkel 37
Avaldamine
EUROOPA LIIDU KONTROLLIKODA,
võttes arvesse Euroopa Liidu toimimise lepingut, eriti selle artikli 287 lõike 4 viiendat lõiku,
võttes arvesse Euroopa Aatomienergiaühenduse asutamislepingut, eriti selle artikli 106a lõiget 1,
pärast nõukogu 22. veebruaril 2010 antud heakskiitu,
ON VASTU VÕTNUD KÄESOLEVA KODUKORRA:
I   JAOTIS
KONTROLLIKOJA KORRALDUS
I   PEATÜKK
Kontrollikoda
Artikkel 1
Kollegiaalsuse põhimõte
Asutamislepingute ja finantsmääruse kohaselt on kontrollikoda moodustatud ja toimib kollegiaalkoguna, järgides käesolevat kodukorda.
1.   jagu
Liikmed
Artikkel 2
Ametiaja algus
Liikme ametiaeg algab ametisse nimetamise dokumendis määratud kuupäeval või selle puudumisel nimetatud akti vastuvõtmise kuupäeval.
Artikkel 3
Liikmete kohustused ja ülesannete täitmine
Liikmed täidavad oma ülesandeid kooskõlas Euroopa Liidu toimimise lepingu artikli 286 lõigetega 1, 3 ja 4.
Artikkel 4
Ametist tagandamine ja õiguse kaotamine pensionile või muudele seda asendavatele soodustustele
1.   Kui kontrollikoda oma liikmete häälteenamusega leiab, et kontrollikojale teadaoleva informatsiooni põhjal ei vasta liige enam oma ametikoha nõuetele või ei täida sellest tulenevaid kohustusi (Euroopa Liidu toimimise lepingu artikli 286 lõige 6), juhendab ta esialgse aruande koostamisel presidenti või kui president on ise asjassepuutuv liige, siis presidendile järgnevat liiget vastavalt käesoleva kodukorra artiklile 5.
2.   Esialgne aruanne koos tõendavate dokumentidega saadetakse kõigile liikmetele, kaasa arvatud asjassepuutuvale liikmele, kes edastab oma kirjaliku vastuse mõistliku tähtaja jooksul, mille on määranud president, või kui president on ise asjassepuutuv liige, siis talle järgnev liige.
3.   Asjassepuutuval liikmel palutakse esitada oma selgitused kontrollikojale ka suuliselt.
4.   Otsus asja üleandmise kohta Euroopa Kohtule asjassepuutuva liikme ametist tagandamiseks ja/või ilmajätmiseks õigusest saada pensioni või muid seda asendavaid soodustusi tehakse salajase hääletuse teel nelja viiendiku kontrollikoja liikmete häälteenamusega. Asjassepuutuv liige hääletusel ei osale.
Artikkel 5
Liikmete järjestus
1.   Liikmed järjestatakse presidendi järel vastavalt nende ametisse nimetamise kuupäevale. Kui liige on ametisse tagasi nimetatud, võetakse arvesse tema varasemat ametiaega olenemata sellest, kas ametiajad järgnevad üksteisele vahetult või mitte.
2.   Samal päeval ametisse nimetatud liikmed järjestatakse vastavalt nende vanusele.
Artikkel 6
Liikme ajutine asendamine
1.   Kui liikme ametikoht jääb vabaks, määrab kontrollikoda ühe või mitu liiget täitma ajutiselt liikme ülesandeid kuni uue liikme ametisse nimetamiseni.
2.   Kui liige ei viibi kohal või pole võimeline oma ülesandeid täitma, asendab teda ajutiselt üks või mitu liiget vastavalt rakenduseeskirjades sätestatud korrale.
2.   jagu
President
Artikkel 7
Presidendi valimine
1.   Kontrollikoda valib uue presidendi enne ametisoleva presidendi ametiaja lõppu. Kui presidendi ametiaja lõpp langeb kokku osa liikmete ametisse tagasi nimetamisega vastavalt Euroopa Liidu toimimise lepingu artikli 286 lõikele 2, valitakse uus president kohe või hiljemalt 15 tööpäeva jooksul pärast kontrollikoja uue koosseisu ametisse asumist.
2.   President valitakse salajase hääletuse teel. Presidendiks valitakse kandidaat, kes esimeses hääletusvoorus saab kaks kolmandikku kontrollikoja liikmete häältest. Kui ükski kandidaat ei saa sellist häälteenamust, toimub kohe teine hääletusvoor ja presidendiks valitakse kandidaat, kes saab kontrollikoja liikmete häälteenamuse. Kui ka teises hääletusvoorus ei saa ükski kandidaatidest kontrollikoja liikmete häälteenamust, toimuvad edasised hääletusvoorud vastavalt rakenduseeskirjades sätestatud korrale.
Artikkel 8
Presidendi ajutine asendamine
1.   Kui presidendi ametikoht jääb vabaks, täidab tema ülesandeid ajutiselt ametist lahkuv president, eeldusel, et ta on endiselt kontrollikoja liige ning pole töövõimetu. Kõigil muudel juhtudel täidetakse presidendi ametikoht ajutiselt vastavalt artiklis 5 sätestatud liikmete järjestusele.
2.   Lisaks kontrollikoja igapäevasele juhtimisele korraldab ajutine president uue presidendi valimised vastavalt artiklile 7. Kui presidendi ametikoht jääb vabaks vähem kui kuus kuud enne ametisoleva presidendi ametiaja lõppu, asendatakse ta vastavalt artiklis 5 sätestatud liikmete järjestusele.
3.   Kui president ei viibi kohal või pole võimeline oma ülesandeid täitma, asendatakse ta ajutiselt vastavalt artiklis 5 sätestatud liikmete järjestusele.
Artikkel 9
Presidendi ülesanded
1.   President:
a)
kutsub kokku ja juhatab kontrollikoja istungeid ning tagab arutelude korrakohase toimumise;
b)
tagab kontrollikoja otsuste täitmise;
c)
tagab kontrollikoja osakondade nõuetekohase töö ja selle erinevate tegevuste usaldusväärse juhtimise;
d)
nimetab esindaja kohtuvaidlusteks, millesse kontrollikoda on kaasatud;
e)
esindab kontrollikoda välissuhetes, eriti suhtlemisel eelarve täitmist kinnitava asutusega, teiste liidu institutsioonide ning liikmesriikide kontrolliasutustega.
2.   President võib osa oma ülesannetest delegeerida ühele või enamale liikmele.
3.   jagu
Auditikojad ja komisjonid
Artikkel 10
Auditikodade moodustamine
1.   Kontrollikoda moodustab auditikojad teatavat liiki aruannete või arvamuste vastuvõtmiseks kooskõlas Euroopa Liidu toimimise lepingu artikli 287 lõikega 4.
2.   Auditikodade vastutusvaldkonnad otsustab kontrollikoda presidendi ettepaneku põhjal.
3.   Presidendi ettepanekul määrab kontrollikoda iga oma liikme ühe auditikoja juurde.
4.   Iga auditikoda valib ühe oma liikme eesistujaks vastavalt rakenduseeskirjades sätestatud tingimustele.
Artikkel 11
Auditikodade kohustused
1.   Auditikojad võtavad kooskõlas rakenduseeskirjade sätetega vastu aruandeid ja arvamusi, välja arvatud aastaaruanne Euroopa Liidu üldeelarve kohta ja aastaaruanne Euroopa Arengufondide kohta.
2.   Auditikoda, mis vastutab lõikele 1 vastava dokumendi vastuvõtmise eest, võib selle vastuvõtmiseks esitada kontrollikojale kooskõlas rakenduseeskirjades sätestatud tingimustega.
3.   Auditikojad valmistavad ette kontrollikoja poolt vastuvõetavad dokumendid, nagu märkuste ja arvamuste eelnõud, kavandatavad tööplaanid ja muud auditialased dokumendid, välja arvatud dokumendid, mille ettevalmistamine on artikli 12 kohaselt moodustatud komisjonide ülesanne.
4.   Auditikojad jagavad ülesanded oma liikmete vahel vastavalt rakenduseeskirjades sätestatud tingimustele.
5.   Liikmed vastutavad neile antud ülesannete täitmise eest auditikoja ja kontrollikoja ees.
Artikkel 12
Komisjonid
1.   Komisjonide loomine ja koosseisu määramine toimub vastavalt rakenduseeskirjade sätetele.
2.   Komisjonid tegelevad vastavalt rakenduseeskirjades sätestatud tingimustele küsimustega, mis ei kuulu artiklis 11 määratletud auditikodade kohustuste hulka.
4.   jagu
Peasekretär
Artikkel 13
Peasekretär
1.   Kontrollikoda valib peasekretäri salajasel hääletusel vastavalt rakenduseeskirjades sätestatud korrale.
2.   Peasekretär vastutab oma ülesannete täitmise eest kontrollikoja ees, esitades oma tegevuse kohta perioodilisi aruandeid.
3.   Kontrollikoja volitusel kuulub peasekretäri vastutusalasse kontrollikoja sekretariaat.
4.   Peasekretäril on ametisse nimetava ametiisiku õigused Euroopa ühenduste ametnike personalieeskirjade artiklis 2 määratletud tähenduses ning töölepinguid sõlmiva ametiisiku õigused Euroopa ühenduste muude teenistujate teenistustingimuste artiklis 6 määratletud tähenduses, kui kontrollikoja otsus ametisse nimetava ametiisiku õiguste ja töölepinguid sõlmiva ametiisiku õiguste kohta ei sätesta teisiti.
5.   Peasekretär vastutab kontrollikoja personali juhtimise ning asutuse haldamise, samuti muude kontrollikoja määratud ülesannete täitmise eest.
6.   Kui peasekretär ei viibi kohal või pole võimeline oma ülesandeid täitma, asendatakse ta ajutiselt vastavalt rakenduseeskirjades sätestatud korrale.
II   PEATÜKK
Kontrollikoja ülesannete täitmine
Artikkel 14
Volitamine
1.   Tingimusel, et kollektiivse vastutuse põhimõtet on arvesse võetud, võib kontrollikoda volitada üht või enamat liiget võtma enda nimel ja enda järelevalve all selgelt määratletud juhtimis- või administratiivmeetmeid, eelkõige otsuste ettevalmistamisel, mis kuuluvad hilisemale vastuvõtmisele kontrollikoja liikmete poolt. Asjassepuutuvad liikmed peavad kontrollikojale võetud meetmetest aru andma.
2.   Vastavalt rakenduseeskirjades sätestatud korrale võib liige volitada üht või enamat ametnikku või muud teenistujat allkirjastama dokumente küsimustes, mis kuuluvad liikme vastutusalasse.
Artikkel 15
Eelarvevahendite käsutaja õigused
1.   Kooskõlas eelarve täitmise sise-eeskirjadega on eelarvevahendite käsutaja õigused kontrollikoja liikmetel ja volitatud eelarvevahendite käsutajana peasekretäril.
2.   Kontrollikoda kehtestab eelarve täitmise sise-eeskirju puudutavas otsuses korra, mille alusel kontrollida eelarvevahendite käsutajate ja volitatud eelarvevahendite käsutajate õiguste kasutamist.
Artikkel 16
Kontrollikoja organisatsiooniline ülesehitus
1.   Kontrollikoda otsustab oma organisatsioonilise ülesehituse.
2.   Kontrollikoda jaotab peasekretäri ettepanekul ametikohtade loetelus määratletud ametikohad vastavalt rakenduseeskirjades sätestatud tingimustele.
II   JAOTIS
KONTROLLIKOJA TÖÖKORRALDUS
I   PEATÜKK
Kontrollikoja ja auditikodade istungid
1.   jagu
Kontrollikoda
Artikkel 17
Istungite ajakava planeerimine
1.   Kontrollikoda määrab kord aastas järgmise aasta istungite esialgse ajakava.
2.   Lisaistungeid võib pidada presidendi algatusel või vähemalt ühe neljandiku kontrollikoja liikmete taotlusel.
Artikkel 18
Päevakorra kinnitamine
1.   President koostab igaks istungiks päevakorra projekti.
2.   Päevakorra projekt ja selle muutmisettepanekud esitatakse kontrollikojale, kes kinnitab päevakorra iga istungi algul.
Aeg, mille jooksul tuleb päevakord ja seonduvad dokumendid laiali jagada, on sätestatud rakenduseeskirjades.
Artikkel 19
Otsustusprotsess
Kontrollikoda teeb otsuseid istungil, välja arvatud juhtudel, kus rakendatakse artikli 25 lõikes 5 sätestatud kirjalikku menetlust.
Artikkel 20
Istungite juhatamine
Kontrollikoja istungeid juhatab president. Kui president ei viibi kohal või pole võimeline oma ülesandeid täitma, juhatab istungit ajutiselt presidendi ülesannetes olev liige artiklis 8 määratletud tähenduses.
Artikkel 21
Kvoorum
Otsuse vastuvõtmiseks peab kohal viibima vähemalt kaks kolmandikku kontrollikoja liikmetest.
Artikkel 22
Istungite avalikkus
Kontrollikoja istungid ei ole avalikud, kui kontrollikoda ei otsusta teisiti.
Artikkel 23
Istungite protokollimine
Kõik kontrollikoja istungid protokollitakse.
2.   jagu
Auditikojad
Artikkel 24
Auditikodade istungid
Auditikodade istungite suhtes kohaldatakse 1. jao sätteid, kui rakenduseeskirjades ei ole sätestatud teisiti.
II   PEATÜKK
Kontrollikoja, auditikodade ja komisjonide otsused
Artikkel 25
Kontrollikoja otsused
1.   Kontrollikoda võtab otsused vastu kollegiaalselt pärast nende käsitlemist auditikoja või komisjoni poolt, välja arvatud otsused, mis kontrollikoda teeb ametisse nimetava ametiisiku või töölepinguid sõlmiva ametiisiku pädevuses.
2.   Euroopa Liidu toimimise lepingu artikli 287 lõike 4 kolmandas lõigus mainitud dokumendid, mis ei kuulu artikli 11 lõike 1 alusel vastuvõtmisele auditikodade poolt, ning Euroopa Liidu toimimise lepingu artikli 287 lõike 1 teises lõigus mainitud kinnitav avaldus võetakse vastu kontrollikoja liikmete häälteenamusega.
3.   Ilma et see piiraks artikli 4 lõike 4 ja artikli 7 lõike 2 kohaldamist, võetakse muud otsused vastu kontrollikoja istungil viibivate liikmete häälteenamusega. Kontrollikoda võib siiski mõne liikme ettepanekul ja istungil viibivate liikmete häälteenamusega määrata, et konkreetse käsitlemisel oleva küsimuse üle otsustatakse kontrollikoja liikmete häälteenamusega.
4.   Kui otsuse tegemiseks on vaja kohal viibivate liikmete häälteenamust ning kui poolt- ja vastuhääli on ühepalju, on otsustav hääl eesistujal.
5.   Kontrollikoda määratleb juhtumipõhiselt otsused, mis võetakse vastu kirjaliku menetlusega. Menetluse täpne kord on sätestatud rakenduseeskirjades.
Artikkel 26
Auditikodade otsused
1.   Auditikoda võtab otsused vastu oma liikmete häälteenamusega. Võrdse häältearvu korral on otsustav hääl eesistujal või teda ajutiselt asendaval liikmel.
2.   Kõik kontrollikoja liikmed võivad auditikodade istungitel osaleda, kuid hääletusõigus on ainult auditikoja liikmetel. Kontrollikoja liikmel, kes esitab dokumendi auditikojale, kuhu ta ei kuulu, on siiski õigus vastavas auditikojas kõnealuse dokumendi üle hääletada.
3.   Eesistuja teavitab auditikoja poolt vastavalt artikli 11 lõikele 1 vastu võetud dokumentidest kõiki kontrollikoja liikmeid kooskõlas rakenduseeskirjades sätestatud tingimustega.
4.   Auditikoja poolt vastavalt artikli 11 lõikele 1 vastu võetud dokument muutub lõplikuks pärast viie tööpäeva möödumist käesoleva artikli lõikes 3 sätestatud teavitamise kuupäevast, kui rakenduseeskirjades määratletud arv liikmeid ei ole selle aja jooksul esitanud presidendile põhjendatud taotlust edastada asjaomane dokument arutamiseks ja otsuse tegemiseks kontrollikojale.
5.   Auditikoda võib juhtumipõhiselt määratleda otsused, mis võetakse vastu kirjaliku menetlusega. Menetluse täpne kord on sätestatud rakenduseeskirjades.
Artikkel 27
Komisjonide otsused
Komisjonide otsustusprotsessi suhtes kohaldatakse artikli 26 sätteid, kui rakenduseeskirjades ei ole sätestatud teisiti.
Artikkel 28
Keeled ja autentsus
1.   Aruanded, arvamused, märkused, kinnitavad avaldused ja muud avaldamisele kuuluvad dokumendid koostatakse Euroopa Liidu kõigis ametlikes keeltes.
2.   Dokumendi autentsust kinnitab presidendi allkiri selle kõigil keeleversioonidel.
Artikkel 29
Edastamine ja avaldamine
Aluslepingute raames, eelkõige vastavalt Euroopa Liidu toimimise lepingu artikli 287 lõikele 4 ning ilma et see piiraks finantsmääruse kehtivate sätete kohaldamist, on kontrollikoja aruannete, arvamuste, märkuste, kinnitavate avalduste ja muude otsuste edastamise ja avaldamise kord sätestatud rakenduseeskirjades.
III   PEATÜKK
Auditid ning aruannete, arvamuste, märkuste ja kinnitavate avalduste ettevalmistamine
Artikkel 30
Auditeerimine
1.   Kontrollikoda kehtestab talle asutamislepingutes ülesandeks tehtud auditeerimise üksikasjalikud eeskirjad.
2.   Kontrollikoda auditeerib vastavalt tööplaanis määratletud eesmärkidele.
Artikkel 31
Ettekandjaks olev liige
1.   Iga ülesande täitmiseks määrab auditikoda ühe või mitu ettekandjaks olevat liiget. Ülesannete täitmiseks, mis väljuvad auditikojale ettenähtud ülesannete raamest, määrab kontrollikoda ettekandjaks oleva liikme iga juhtumi puhul eraldi.
2.   Kui kontrollikojalt küsitakse arvamust Euroopa Liidu toimimise lepingu artiklis 287, 322 või 325 määratletud tähenduses või kui kontrollikoda soovib esitada märkusi vastavalt Euroopa Liidu toimimise lepingu artiklile 287, nimetab kontrollikoda oma liikmete hulgast ettekandjaks oleva liikme, kelle ülesandeks on dokumentide läbivaatamine ja eelnõu ettevalmistamine.
III   JAOTIS
ÜLD- JA LÕPPSÄTTED
Artikkel 32
Murdarvudena esitatud arvud
Käesolevas kodukorras ümardatakse murdarvuna esitatud arv järgmise täisarvuni.
Artikkel 33
Soospetsiifilised väljendid
Käesolevas kodukorras esinevad soospetsiifilised väljendid hõlmavad nii nais- kui meessugu.
Artikkel 34
Rakenduseeskirjad
1.   Kontrollikoda kehtestab liikmete häälteenamusega käesoleva kodukorra rakenduseeskirjad.
2.   Rakenduseeskirjad avaldatakse kontrollikoja veebilehel.
Artikkel 35
Juurdepääs dokumentidele
Kooskõlas läbipaistvuse ja hea halduse põhimõtetega ning ilma, et see piiraks finantsmääruse artikli 143 teist lõiget ja artikli 144 esimest lõiget, on igal liidu kodanikul ja igal füüsilisel või juriidilisel isikul, kes elab või kelle registrijärgne asukoht on liikmesriigis, õigus tutvuda kontrollikoja dokumentidega vastavalt otsuse tingimustele, millega sätestatakse sise-eeskirjad kontrollikoja valduses olevate dokumentidega tutvumise taotluste menetlemiseks.
Artikkel 36
Jõustumine
Käesoleva kodukorraga tunnistatakse kehtetuks ja asendatakse kontrollikoja poolt 8. detsembril 2004 vastu võetud kodukord.
Kodukord jõustub 1. juunil 2010.
Artikkel 37
Avaldamine
Käesolev kodukord avaldatakse Euroopa Liidu Teatajas.
Luxembourg, 11. märts 2010
Kontrollikoja nimel
president
Vítor Manuel da SILVA CALDEIRA

Summary:
Euroopa Kontrollikoda
Euroopa Kontrollikoda
 
KOKKUVÕTE:
Euroopa Liidu toimimise lepingu artikkel 287
Euroopa Liidu Kontrollikoja kodukord
MIS ON ELI TOIMIMISE LEPINGU ARTIKLI 287 JA KODUKORRA EESMÄRGID?
Euroopa Kontrollikoda on ELi väline audiitor. Euroopa Kontrollikoda hoiatab riskide eest, teeb kinnitavaid avaldusi, viitab puudustele ja headele tavadele ning pakub poliitikakujundajatele ja seadusandjatele suuniseid, kuidas parandada ELi poliitikameetmete ja programmide juhtimist. Euroopa Kontrollikoda tegutseb ELi kodanike finantshuvide sõltumatu kaitsjana.
Kontrollikoja ülesanded on toodud Euroopa Liidu toimimise lepingu artiklis 287.
Euroopa Kontrollikoda koostab endale ise kodukorra, mille peab seejärel kinnitama nõukogu. See reguleerib Euroopa Kontrollikoja sisemist töökorraldust. Kodukorras käsitletakse muuhulgas järgmist:kontrollikoja korraldus (liikmete ametisse nimetamine, ametiajad, kontrollikoja ülesanded, presidendi valimine); töökorraldus (kontrollikoja ja auditikodade istungid, kontrollikoja otsuste langetamine, auditikojad ja komisjonid, auditid ning aruannete, arvamuste, tähelepanekute ja kinnitavate avalduste ettevalmistamine).
PÕHIPUNKTID
Koosseis ja ülesehitusKontrollikoda on kollegiaalkogu, st selle liikmed vastutavad tehtud otsuste ja võetud meetmete eest ühiselt. Selle koosseisu kuulub 27 liiget – üks liige igast ELi liikmesriigist. Kontrollikoja liikmed nimetatakse ametisse kuueks aastaks ja neid võib uueks ametiajaks tagasi nimetada. Ametisse nimetamiseks peavad liikmed kuuluma või olema kuulunud oma liikmesriigis välisesse auditeerimisasutusse või olema selles ametis eriliselt pädevad. Euroopa Kontrollikoja liikmete suhtes kohaldatakse käitumisjuhendit, mis reguleerib nende sõltumatust, erapooletust, ausust, pühendumust, kollegiaalsust, konfidentsiaalsust, vastutust ja kohustusi pärast ametist lahkumist. Liikmed nimetavad endi hulgast ametisse presidendi, kelle ametiaeg kestab kolm aastat (võimalik tagasi valida). Presidendi ülesanded on muuhulgas järgmised:kutsuda kokku ja juhatada kontrollikoja istungeid;tagada kontrollikoja otsuste täitmine;tagada kontrollikoja osakondade (sh protokolli ja visiitide, teabevahetuse, õigusküsimuste ja siseauditi osakonna) nõuetekohane töö ning selle erinevate tegevuste hea juhtimine;nimetada esindaja kohtuvaidlusteks, millesse kontrollikoda on kaasatud;esindada kontrollikoda välissuhetes ja suhtlemisel teiste ELi institutsioonidega. Kontrollikojal on peasekretär, kes vastutab kontrollikoja sekretariaadi igapäevase töö juhtimise ning asutuse haldamise, rahaasjade ja abiteenistuste, personali, infotehnika ja tõlgete eest. Kontrollikoda moodustab ka auditikodasid ja komiteesid. Auditikojad võtavad vastu arvamusi, eriettekandeid ja konkreetseid aastaaruandeid. Nad valmistavad ette kontrollikoja poolt vastuvõetavad dokumendid, nagu aastaaruanded ELi eelarve kohta.Komiteed (nt halduskomitee ja auditikomitee) tegelevad haldusküsimustega ning teevad teabevahetuse ja strateegiaga seotud otsuseid.Kontrollikoja ülesandedEuroopa Kontrollikoda on Euroopa Liidu sõltumatu väline audiitor. Selle aruanded ja arvamused on ELi aruandlusahela oluline osa. Neid kasutatakse ELi poliitikameetmete ja programmide rakendamise eest vastutavate isikute vastutuselevõtmiseks: komisjon, teised ELi institutsioonid ja asutused ning liikmesriikide haldusasutused. Euroopa Kontrollikoda hoiatab riskide eest, teeb kinnitavaid avaldusi, viitab puudustele ja headele tavadele ning pakub poliitikakujundajatele ja seadusandjatele suuniseid, kuidas parandada ELi poliitikameetmete ja programmide juhtimist, et need oleksid kulutõhusad.Auditid
Needpõhinevad dokumentidel ja vajaduse korral kontrollitakse kohapeal ELi muudes institutsioonides; toimuvad ELi nimel tulusid või kulusid haldava mis tahes organisatsiooni ruumides; toimuvad liikmesriikides ja mujal maailma riikides, sealhulgas iga ELi eelarvest makseid vastu võtva füüsilise või juriidilise isiku ruumides.Kontrollikoda kui ELi väline audiitor teeb koostööd riiklike ametiasutuste ja ELi institutsioonidega. Lisaks võib kontrollikoda nõuda ELi institutsioonidelt ja asutustelt, ELi eelarvest makseid vastu võtvatelt organisatsioonidelt ja riiklikelt auditeerimisasutustelt mis tahes teavet, mida ta vajab oma ülesande täitmiseks.
Strateegia ja tööprogrammidAvaliku sektori auditeerimise arengus esirinnas püsimiseks kavandab Euroopa Kontrollikoda oma strateegilise arengu ja auditi prioriteedid ette. Selle põhieesmärgid on sätestatud mitmeaastastes strateegiates. Kontrollikoda võtab igal aastal vastu töökava, milles on loetletud auditeerimisülesannetega seotud prioriteedid. Nimetatud töökava avaldatakse ja kontrollikoja president esitab selle Euroopa Parlamendi eelarvekontrollikomisjonile.Iga-aastane täitmisele heakskiidu andmise menetlusKontrollikojal ei ole kohtulikke õigusi ja seega ka õigust sanktsioone määrata. Iga eelarveaasta lõppemise järel koostab kontrollikoda aastaaruande, mis avaldatakse Euroopa Liidu Teatajas. Aruandes käsitletakse ELi eelarve ja Euroopa Arengufondide haldamist pädevate institutsioonide poolt. See on Euroopa Parlamendi otsustusprotsessi põhiosa seoses eelarve täitmisele heakskiidu andmisega komisjonile. Kontrollikoda teeb ka Euroopa Parlamendile ja nõukogule kinnitava avalduse, mis kinnitab raamatupidamise aastaaruande usaldusväärsust ning eelarve täitmise korrektsust vastavalt asjaomastele eeskirjadele. Lisaks võib kontrollikoda esitada mis tahes ajal tähelepanekuid konkreetsete küsimuste kohta, esmajoones eriaruannete kujul, või vaadata läbi aruandeid ja esitada arvamusi, kui kontrollikoda on seaduslikult kohustatud seda tegema, mõne teise ELi institutsiooni taotlusel või omal algatusel. Kontrollikoda otsustab istungil aastaaruande vastuvõtmise oma liikmete häälteenamusega. Istungid ei ole avalikud, kui kontrollikoda ei otsusta teisiti. Kontrollikoda võib samuti määratleda juhtumipõhiselt otsused, mis võetakse vastu kirjaliku menetlusega. Auditeerimisel tekkinud pettuse kahtluse või ELi vahendite kasutamisel eeskirjade rikkumise avastamisel teavitab Euroopa Kontrollikoda sellest Euroopa Pettustevastast Ametit (OLAF) või Euroopa Prokuratuuri.
MIS AJAST KODUKORDA KOHALDATAKSE?
Kodukorda kohaldatakse alates 1. juunist 2010.
TAUST
Luksemburgis asuv kontrollikoda asutati 1977. aastal ja on alates 1992. aastast täieõiguslik ELi institutsioon.
Lisateave:Euroopa Kontrollikoja õigusraamistik (Euroopa Kontrollikoda) Otsus 21-2021, millega sätestatakse kontrollikoja kodukorra rakenduseeskirjad (Euroopa Kontrollikoda) ELi eelarve (Euroopa Komisjon)
PÕHIDOKUMENDID
Euroopa Liidu toimimise lepingu konsolideeritud versioon – Kuues osa – Institutsioonilised ja rahandussätted – I jaotis – Sätted institutsioonide kohta – 1. peatükk – Institutsioonid – 7. Jagu – Kontrollikoda – Artikkel 287 (endine EÜ asutamislepingu artikkel 248) (ELT C 202, 7.6.2016, lk 170–171)
Euroopa Liidu Kontrollikoja kodukord (ELT L 103, 23.4.2010, lk 1–6)
Vt konsolideeritud versioon.
SEONDUV DOKUMENT
Kontrollikoja endiste ja praeguste liikmete käitumisjuhend (ELT L 128, 2.5.2022, lk 102–113)
Viimati muudetud: 02.05.2022